Spätná väzba (všeobecne)

Spätná väzba alebo feedback () je:
systémová väzba, pri ktorej sa časť výstupu niečoho vracia naspäť do vstupu (najčastejšie s cieľom riadenia alebo udržania výkonu), a/alebo 
samotné takéto vracanie sa výstupu, a/alebo
samotná časť výstupu, ktorá sa takto vracia, a/alebo
cielené riadenie systému prostredníctvom takéhoto vracania, alebo
proces, ktorým je riadený alebo menený systém svojim/-ou výstupom alebo reakciou 

Konkrétnejšie definície sa líšia v detailoch, ale ide vždy o obmeny vyššie uvedených variantov. Konkrétnejšie definície z oblasti informatiky, techniky, biológie a kybernetiky z textov:
systémová väzba, ktorá privádza výstupné dáta o správaní systému späť na vstup
vedenie časti výstupného signálu zariadenia späť na jeho vstup
proces v elektrickom obvode alebo riadiacom systéme, v ktorom sa časť energie z výstupu systému alebo obvodu vracia späť do vstupu
riadenie systému pomocou spätného zaraďovania pracovných výsledkov systému
spätná informácia o výsledkoch predchádzajúcej činnosti 

V oblasti psychológie a komunikácie (a biológie):
spätné pôsobenie konania na konajúceho
reakcia, ktorá niekomu ukazuje, že bolo nejaké správanie, vyjadrenie a pod. pochopené komunikačným partnerom
informácia o tom, či (resp. do akej miery) isté správanie dosiahlo svoj cieľ

Systémy spätnej väzby sú základom každého regulačného systému.

Delenie systémov spätnej väzby
 Priama a nepriama spätná väzba 
Spätná väzba môže byť podľa hierarchie:
 Priama - výstup systému pôsobí spätne ako jeho vlastný vstup.
 Nepriama - častejšia; výstup jedného systému pôsobí ako vstup druhého systému, pričom výstup druhého systému pôsobí na prvý.

 Pozitívna a negatívna spätná väzba 
Pozitívna spätná väzba alebo kladná spätná väzba () je spätná väzba (niektorá z vyšších definícií), pri ktorej vracajúca sa časť výstupu spôsobí zvýšenie vstupu. Napr. vracajúca sa informácia násobí alebo zosilňuje odchýlku od normy a pokiaľ nie je obmedzená, vedie k deštrukcii systému. Pozitívna spätná väzba spôsobuje heterostázu. Vo fyziológii sa s ňou stretávame tam, kde je potrebné aby malý podnet viedol k výraznej odpovedi. Príklady: 
 Akustická spätná väzba - typický hvízdavý zvuk, ktorý sa ozve po priblížení mikrofónu do blízkosti reproduktorov, šíriacich jeho zosilnený signál.
 V klimatológii napríklad zvýšenie priemernej teploty v snehom pokrytých oblastiach spôsobí zmenšenie plochy pokrytej snehom. V dôsledku toho povrch absorbuje viac slnečného žiarenia, čo vedie k ďalšiemu zvyšovaniu priemernej teploty.

Negatívna spätná väzba alebo záporná spätná väzba () je spätná väzba (niektorá z vyšších definícií), pri ktorej vracajúca sa časť výstupu spôsobí zníženie vstupu. Napr. informácia získaná systémom, ktorá zmierňuje alebo tlmí akúkoľvek odchýlku od normatívnych alebo cieľových podmienok tohto systému. Tvorí preto základ regulácie, jej vhodné použitie vedie k stabilnému, ustálenému stavu (homeostáza). Príklady:
 Regulácia teploty vody je typický príklad negatívnej spätnej väzby, s ktorým sa stretávame každodenne. Ak je tečúca voda príliš horúca, privrieme kohútik teplej vody. Ak je naopak príliš studená, pootvoríme kohútik. Výsledkom tejto regulácie je približne stabilná teplota tečúcej vody.
 Odstredivý regulátor parného stroja: zvýšenie otáčok spôsobí privretie škrtiacej klapky, obmedzujúcej prísun pary, v dôsledku čoho otáčky stroja klesnú. Zníženie otáčok naopak spôsobí pootvorenie klapky, v čoho dôsledku otáčky vzrastú. Pôsobením tejto negatívnej spätnej väzby sa otáčky stroja (v rámci pracovného rozsahu regulácie) udržujú na približne konštantnej úrovni.

 Pozri aj 
 Priama väzba
 Regulácia
 Regulátor (technika)
 Regulačný obvod
 360 stupňová spätná väzba

 Zdroje 
 FILIT


Kategória:Informatika
Kategória:Regulácia